AWC เด้ง 3% ลุ้นยืนเหนือราคา “ไอพีโอ” 6 บ. หลังโบรกชี้ Q3 ฟื้นตัวต่อ
AWC ดีด 3% โบรกแนะ “ซื้อ” ราคาเป้าหมาย 6.28 บ. ชี้ Q3 ฟื้นตัวต่อ อานิสงส์เปิดประเทศและเข้าไฮซีซั่น จับตายืนเหนือราคา “ไอพีโอ” 6 บ.
AWC ดีด 3% โบรกแนะ “ซื้อ” ราคาเป้าหมาย 6.28 บ. ชี้ Q3 ฟื้นตัวต่อ อานิสงส์เปิดประเทศและเข้าไฮซีซั่น จับตายืนเหนือราคา “ไอพีโอ” 6 บ.
6 ก.ย. 2565

ผู้สื่อข่าวรายงานว่า วันนี้ (6 ก.ย.65) ราคาหุ้น บริษัท แอสเสท เวิรด์ คอร์ป จำกัด (มหาชน) หรือ AWC ณ เวลา 10:15 น. อยู่ที่ระดับ 5.65 บาท บวก 0.15 บาท หรือ 2.73% สูงสุดที่ระดับ 5.65 บาท ต่ำสุดที่ระดับ 5.55 บาท ด้วยมูลค่าการซื้อขาย 46.56 ล้านบาท

บล.ดีบีเอส วิคเคอร์ส (ประเทศไทย) ระบุในบทวิเคราะห์ว่า หลังครึ่งปีแรก 65 ฟื้นตัวสดใส คาดไตรมาส 3/65 จะสามารถฟื้นตัวดีต่อเนื่อง จากการที่ไทยเปิดประเทศต้อนรับนักท่องเที่ยวต่างประเทศเต็มที่ตั้งแต่ 1 ก.ค.65 และฐานปีที่แล้วต่ำมากในไตรมาส 3/64 แม้เป็นกำไรสุทธิ 687 ล้านบาท แต่มีขาดทุนจากการดำเนินงานถึง 1 พันล้านบาท ซึ่งมีการปิดเมืองเข้มงวดมาก และไตรมาส 4/65 เข้าสู่ฤดูกาลท่องเที่ยวดีที่สุดในรอบปี (High Season)
สำหรับราคาพื้นฐานประเมินด้วยค่า P/BV ที่ 2.5 เท่า ได้เป็น 6.28 บาท ยังมีส่วนเพิ่มได้อีก 12% จากพัฒนาการที่ดีควรยืนเหนือราคาจองปี 62 ที่ 6 บาทได้ ทั้งนี้จำนวนห้องพักทั้งหมดของบริษัทในปัจจุบันรวมเป็น 5,201 ห้อง ซึ่งคิดเป็นการเติบโตถึงร้อยละ 61 จากจำนวนห้องพักก่อนเกิดสถานการณ์การแพร่ระบาด COVID-19 นอกจากนั้นบริษัทยังได้ร่วมมือกับพันธมิตรระดับโลกมากมายเพื่อเสริมความแข็งแกร่งของธุรกิจอย่างต่อเนื่องและยั่งยืน ข้อดีคือนักท่องเที่ยวต่างประเทศสูงเกินคาด ซึ่งปีนี้อาจไปถึง 8-10 ล้านคน อนาคตนักท่องเที่ยวจีนเข้ามาได้ก็จะยิ่งคึกคักสร้างรายได้ได้มากกว่าปัจจุบัน